Michael Lewis: “Sljedeće – Budućnost se upravo dogodila" (13/8/01) - 2001-08-13
Autor tvrdi da Internet sve brže postaje pokretač društvenih transformacija
Prije nekoliko godina časopis New Yorker objavio je karikaturu, koja prikazuje dva psa kako sjede pred ekranom računala. Jedan drugome kaže: “Na Internetu je najbolje to što nitko ne zna da si pas.” Neki promatrači tvrde da upravo to na internetu izaziva određene probleme, jer je teško utvrditi točnost informacija. Jedna nova knjiga možda i previše optimistično istražuje načine na koje visoka tehnologija omogućuje amaterima da postanu konkurencija stručnjacima. Michael Lewis autor je knjige “Sljedeće – Budućnost se upravo dogodila”, u kojoj tvrdi da Internet sve brže postaje pokretač društvenih transformacija. Kao primjer navodi slučaj 15-godišnjeg Marcusa Arnolda, koji je na Internetu pokušao naći odgovor za svoju zadaću iz biologije. Kako kaže, u svojoj je potrazi naišao na web sajt Askme.com, na kojem ljudi razmjenjuju raznorazne informacije. Kako se smatrao stručnjakom za pravo, uključio se na sajt i počeo odgovarati na pravna pitanja. Vidio je da mu ide dobro, pa se registrirao kao stručnjak za pravo, rekavši da mu je 25 godina. "Za nekoliko tjedana, popeo se prilično visoko na top-listi pravnih stručnjaka na tom sajtu, na kojem je na pravna pitanja odgovaralo 140 odvjetnika. Daljnji razvoj događaja bio je, zapravo, vrlo zastrašujući. Većina ljudi bila je zadovoljna njegovim odgovorima i mnogi su počeli od njega tražiti da preuzme njihove slučajeve. Marcus je na Internetu postavio kućni telefonski broj svoje obitelji. Roditelji su uskoro primijetili da telefon neprestano zvoni – zvali su ljudi koji su tražili Marcusa da ih zastupa na sudu. Na kraju je morao priznati da mu je samo 15 godina." Nakon toga se, međutim, kaže Michael Lewis dogodilo nešto vrlo neobično. Ljudi su počeli vjerovati da je Marcus pravi čarobnjak, pa je postao najpopularniji stručnjak, kojem su se korisnici sajta Askme.com obraćali. Ova je priča – dodaje autor knjige “Sljedeći” – posebno zanimljiva jer ilustrira do koje je mjere Internet transformirao distribuciju informacija. Iako je protok informacija postao daleko efikasniji, to je ujedno potkopalo prestiž i autoritet stručnjaka. Prema ocjeni Michaela Lewisa, došlo je do podjele između početnika i profesionalaca. "Jedna od grupa profesionalaca su osobe s profesionalnim dozvolama za rad. One su prepreka trgovini. Odvjetništvo je monopolistička privilegija. Samo osobe koje dobiju dozvolu za to mogu biti odvjetnici. Internet je pokazao da se prakticiranje prava donekle temelji na pristupu informacijama. Ukoliko obični 15-godišnjak može odgovoriti na pravna pitanja, zašto su na Internetu potrebni pravnici? Mislim da je njegov slučaj pokazao da će profesije poput prava ova nova tehnologija barem donekle transformirati." Michael Lewis kaže da će Internet izmijeniti i druge profesije i grane gospodarstva, uključujući i diskografiju i politiku. Kao zanimljiv slučaj s glazbene scene, gospodin Lewis navodi slučaj britanskog sastava Merillion, koji je nakon nekoliko hitova tijekom osamdesetih, gotovo pao u zaborav. Kada njihova diskografska kuća nije htjela platiti njihovu turneju po Sjedinjenim Državama, njihovi obožavatelji okupljeni u chat roomu na Internetu, organizirali su se i prikupili novce za put. Danas, Merillionu više ne treba diskografska kuća, jer imaju Internetsku bazu svojih obožavatelja, koji njihove albume kupuju izravno od sastava. Na sličan način – kaže gospodin Lewis – počele su se organizirati i druge skupine diljem svijeta - primjerice, protivnici globalizacije, koji organiziraju prosvjede protiv Svjetske banke i međunarodnog monetarnog fonda. Organiziranje ljudi putem Interneta također utječe i na američku politiku. "U posljednjoj predsjedničkoj kampanji kandidat za republikansku nominaciju John McCain dobro je iskoristio Internet u utrci protiv Georgea Busha. U kampanji senatora McCaina Internet je bio pokretačka snaga. Organizirati predizborne skupove bilo je, uz pomoć nove tehnologije, jednostavno i jeftino. Isto tako, njegov izborni stožer sakupio je znatne svote novca kroz donacije putem Interneta." Michael Lewis smatra da je kampanja senatora McCaina predstavljala samo prvu naznaku transformacije političkih kampanja. Nova će se tehnologija – prema njegovim riječima - koristiti za preciznije anketiranje glasača, što će, s druge strane, omogućiti političarima da točnije odražavaju javno mnijenje. Autor knjige “Sljedeći – Budućnost se upravo dogodila” ukazuje da će do promjena, koje se upravo događaju u Sjedinjenim Državama, uskoro doći i u drugim dijelovima svijeta.